Universiteit verbied kletsbot wat eksamen slaag(Argieffoto: Pixabay) Die internetsensasie ChatGPT, ŉ kunsmatige intelligensie (KI)-kletsbot wat in 2015 die lig gesien het, is Vrydag by een van Frankryk se mees gesogte universiteite tot swye gebring. AFP berig dat Sciences Po Paris (Institut d’études politiques de Paris) die eerste universiteit in Frankryk is wat studente verbied om ChatGPT te gebruik om hulle opdragte te voltooi. Die kletsbot reageer op eenvoudige instruksies met uitgebreide teks wat saamgestel word uit data wat op die internet beskikbaar is. In ŉ ope brief aan studente en dosente het Sciences Po gesê die gebruik van ChatGPT, sonder erkenning aan die bron, en ander KI-instrumente is op die oomblik streng verbode vir enige studente wat skriftelike of mondelinge opdragte lewer. “Enigiemand wat die kletsbot gebruik, sal ernstige gevolge in die gesig staar wat tot skorsing uit die instelling of selfs uit die hoër onderwys kan lei.” Een van die uitsonderings waar ChatGPT wel geraadpleeg mag word, is vir opvoedkundige gebruike wat onder die toesig van ŉ dosent plaasvind. Die aankondiging deur Sciences Po volg kort nadat ChatGPT die afgelope week eksamens by ŉ Amerikaanse regskool geslaag het. Die bot het opstelle oor ŉ verskeidenheid onderwerpe, wat wissel van grondwetlike tot deliktereg, geskryf. Jonathan Choi, ŉ professor aan die Minnesota University Law School, het die bot dieselfde toets as studente laat aflê, en dit het ŉ C+ behaal, net genoeg om te slaag. Choi het egter die moontlikheid dat studente die bot kan gebruik om te verneuk, weerlê. “Twee uit drie eksaminatore het die bot-geskrewe antwoordstel uitgeken.” Sciences Po is nie die eerste instelling wat die gebruik van ChatGPT kortwiek nie. Amptenare in New York en ander jurisdiksies het reeds die gebruik daarvan in skole verbied en ŉ groep Australiese universiteite het ook aangedui dat eksamenformate gewysig sal word in ŉ poging om KI-instrumente te verban en as bedrog te verklaar. Volgens AFP het talle universiteite reeds sagteware wat plagiaat identifiseer, en minstens een programmeerder werk aan ŉ app wat KI-gegenereerde tekste opspoor. ChatGPT behoort aan OpenAI en dié Amerikaanse maatskappy het onlangs ŉ multimiljard dollar-beleggingsooreenkoms met Microsoft gesluit.